Í kvöld , föstudagskvöldið 6. desember , munu fulltrúar frá Sorgarmiðstöð ásamt aðstandendum sýningarinnar Eitur ræða um verkið að lokinni sýningu á Litla sviðinu og bjóða upp á spurningar úr sal . Hrafnhildur Hagalín , dramatúrg Borgarleikhússins , stýrir umræðum . „ Hvað áttu eftir stærsta missi lífs þíns ? “ er spurt í kynningu á verkinu Eitri . Það fjallar um foreldra sem misstu son sinn af slysförum . Í kjölfarið fór Hann frá Henni og sársauki skilnaðarins bættist við barnsmissinn . Nú hittast þau 10 árum síðar og tala í fyrsta sinn saman um það sem gerðist . Hvernig gengur það ? Hafa þau unnið úr sorginni hvort í sínu lagi , eða eru þau enn á byrjunarreit ? Fá áhorfendur svar við því hvernig hægt er að vinna úr svona miklum harmi ? Eitur fjallar um fólk sem fer ólíkar leiðir eftir barnsmissi . Um leið fjallar verkið í víðara samhengi um ólík og flókin viðbrögð fólks almennt við áföllum . Þannig hefur það breiða skírskotun og skapar tækifæri til að ræða um sorgarúrvinnslu almennt . Hvernig erum við , upp til hópa , undir það búin að mæta erfiðum áföllum ? Hægt er að tryggja sér miða á sýninguna hér .